मुशर्रफ के खिलाफ फिर से गिरफ्तारी वारंट जारी  
बेनजीर भुट्टो की हत्या में संलिप्तता के आरोपियों की सुनवाई कर रही अदालत ने परवेज मुशर्रफ के खिलाफ शनिवार को फिर गिरफ्तारी वारंट जारी किया।
पूर्व प्रधानमंत्री बेनजीर भुट्टो की हत्या में संलिप्तता के आरोपियों की सुनवाई कर रही पाकिस्तान की एक आतंकवाद निरोधी अदालत ने पूर्व पाकिस्तानी सैन्य शासक परवेज मुशर्रफ के खिलाफ शनिवार को फिर गिरफ्तारी वारंट जारी किया, ताकि मामले पर अदालती कार्यवाही के दौरान उनकी उपस्थिति सुनिश्चित की जाए।  न्यायाधीश राना निसार अहमद खान ने उस वक्त फिर से वारंट जारी किया, जब संघीय जांच एजेंसी के अधिकारियों ने अदालत को सूचना दी कि वे 12 फरवरी को जारी वारंट की तामील नहीं करा सके।  न्यायाधीश ने अधिकारियों को यह भी निर्देश दिया कि वे वारंट की प्रतियां मुशर्रफ के इस्लामाबाद और लंदन निवासों पर भेजें।